ཁོ་མོས་ལང་ཚོ་འཚར་ལོངས་ཀྱི་གོ་རིམ་ཁྲོད་ནས་རྙེད་པའི་བསམ་བློ་དང་དགའ་ཕྱོགས་ནི།རང་ཉིད་དང་ལྷན་སྐྱེས་སུ་གྲུབ་པའི་སྐད་ངག་ལ་བརྟེན་ཏེ།ཤེལ་གྱི་རང་འོད་འཚེར་བའི་ཕ་ཡུལ་གངས་རིའི་ལྗོངས་ཀྱི་ཁོར་ཡུལ་ལ་དུང་ཞེན་མཚོན་པའི་གླུ་གཞས་རེ་རེ།སྨོན་འདུན་གྱི་དབྱངས་རྟ་ལ་བསྐྱོན་ཏེ་ཕུལ་རྒྱུ་བྱུང་ན་སྙམ་པ་ནས་བཟུང་།མོས་རང་གི་འདོད་པའི་ཕྱོགས་སུ་གོམ་ཁ་དཀྱུ་ཅི་ཐུབ་གང་ཐུབ་ཀྱིས་སྤོས་པའི་གོ་སྐབས་ཁྲོད།རང་ཡུལ་གྱི་རྟ་རྒྱུག་དགའ་སྟོན་སོགས་སྤྲོ་ཚོགས་དུ་མའི་གར་སྟེགས་བརྒྱུད་ཁོ་མོའི་སེམས་ཀྱི་རེ་འདུན་ལ་དོན་བཟང་གི་འབྲས་བུ་སྨིན་མགོ་བརྩམས་ནས།ཁྱིམ་མི་གཉེན་ཉེ་དང་གྲོགས་བཟང་ཚོས་རྒྱབ་སྐྱོར་ལ་བརྟེན་རིམ་གྱིས་གླུ་གར་གྱི་ལམ་བུ་འདི་ལ་ཞུགས་ཐུབ་པ་བྱུང་ཞིང་།སྤྱི་ལོ༢༠༠༩ལོརན་ཆུང་གི་རྩེད་གླུཞེས་པའི་མཉམ་སྒྲིག་ཟེར་སྡེར་ཞིག་བརྒྱུད།ཁོ་མོས་ཕ་ཡུལ་གྱི་རི་ལུང་ལ་དུང་ཞེན་མཚོན་པའི་སེམས་སྐྱེས་ཐོག་མཕ་ཡུལ་གཡུ་ཁོགཅེས་པའི་གཞས་ཤིག་ཕུལ་བ་ན།ཁོ་མོའི་སྐད་ངག་གི་འགྱུར་ཆ་དང་མ་བཅོས་ལྷད་མེད་ཀྱི་ཉམས་འགྱུར་གྱིས་་ཕ་ཡུལ་མང་ཚོགས་ལ་བག་ཆགས་ངེས་ཅན་ཞིག་ཐེབ་ཏེ་དགའ་བསུ་ཡང་མི་དམན་པ་ཐོབ་པར་མ་ཟད།མུ་མཐུད་དུ་སྙན་མོའི་གཞས་གདངས་རེ་རེ་དང་།ལྷད་མེད་ཀྱི་གར་ཉམས་རེ་རེ་མིག་གི་དཔལ་དང་རྣ་བའི་དཔྱིད་དུ་སྩོལ་བའི་རེ་འབོད་དང་གཞེན་སྐུལ་གཅིག་མིན་དུ་མར་ཐོབ་པས་སྐུལ།མོས་ཀྱང་ཕ་ཡུལ་མང་ཚོགས་ཀྱིས་གདེང་འཇོག་དང་།རང་གི་དགའ་ཕྱོགས་ཀྱི་ལམ་བུ་ལ་ཡར་རྒྱས་འོང་བའི་སྤོབས་སེམས་ཀྱི་འདུན་པ་སྔོན་སོང་གིས་ཕ་སྐད་གཙང་མའི་གླུ་གཞས་གཏོང་བར་ཤུགས་བསྐྱེད་དེ།རང་སྟོབས་ཀྱིས་ཚོད་ལྟ་དང་སྦྱང་བརྩོན་གྱི་གོ་རིམ་འོག་ནས་ད་ལོ་སྟེ།༢༠༡༢ལོར།ཁོ་མོའི་ནང་སེམས་ཀྱི་འགྱུར་བག་མཚོན་པའི་གླུ་དབྱངས་ཆེད་སྒྲིག་ཐོག་མ་གཡུའི་གླིང་བུ།ཞེས་པའི་བརྙན་འཁོར་ཞིག་རྩ་ལམ་ན་རིགས་ཀྱི་ཟུངས་ཁྲག་རྒྱུ་བའི་སྤུན་ཟླ་ཡོངས་ལ།འཚོ་བ་དང་གནས་བབ་ཁྲོད་ཀྱི་དཀའ་སྡུག་སྣ་ཚོགས་ལས་ངལ་ཅུང་རེ་གསོ་བའི་གཟིགས་རྟེན་དང་ཉན་ཡུལ་གྱི་སྟེགས་བུ་ཙམ་དུ་ཕུལ་ཡོད་པར་མ་ཟད།ཁོ་མོའི་ཕུགས་བསམ་དང་དམ་བཅའ་ནི་ཕ་སྐད་གཙང་མའི་གླུ་གཞས་ཀྱི་ལས་རིགས་ལ་བརྟེན་ཏེ་རང་རིགས་ལ་ཞབས་ཞུ་ཞིག་སྒྲུབ་ཨེ་ཐུབ་སྙམ་པ་དེ་ཡིན་ཟེར་ནས་དམ་བཅའ་བཞིན།ད་ལྟ་སྐད་ཡིག་དང་གླུ་གར་སྒྱུ་རྩལ་ལ་སྦྱང་བརྩོན་རྒྱུན་སྐྱོང་བཞིན་པའི་ངང་ཚུལ་ལ་གཞིགས་ན།སློབ་རའི་སྒོ་ཐེམ་མ་མཐོང་ཞིང་བསམ་བློའི་རས་གཞི་ལ་སློབ་གསོའི་ཚོན་རྩི་རེག་མ་མྱོང་བའི་ཕྱུགས་རྫི་བུ་མོ་ཞིག་གི་གོ་རྟོགས་རང་འགུལ་གྱིས་སད་དེ།རང་གི་དགའ་ཕྱོགས་དང་ལེན་བྱེད་སྟངས་འདི་འོས་ཤིང་འཚམས་པ་ཞིག་ཡིན་པར་མ་ཟད་རེ་བ་ཡང་མི་དམན་པ་ཞིག་ཡོད་པར་མཐོང་བ་དང་ཆབས་ཅིགརིགས་ཀྱི་སྲིང་ཆུང་མ་འདི་ལ་ཡ་རབས་གཞུང་དྲང་གི་རྐང་མི་བོར་ཞིང་ཤེས་རྒྱ་མཐོང་ཡངས་དང་།དགའ་ཕྱོགས་དང་ལེན་གྱི་གོམས་སྟབས་མུ་ནས་མུ་རུ་སྒྱུ་རྩལ་གྱི་ཚོན་མདངས་རྣམ་པར་བཀྲ་བའི་གར་སྟེགས་སུ་ཡར་ཐོན་ལ་བརྩོན་པ་གནང་དགོས་པའི་རེ་འབོད་དམ་བསམ་བློས་སྐུལ་འདེད་ཀྱང་བྱེད་དོ།།